Ford Fiesta

Το **Ford Fiesta** είναι supermini αυτοκίνητο πόλης της κατηγορίας Β, που κατασκευάστηκε από την αυτοκινητοβιομηχανία Ford, κυρίως από τη γερμανική πλευρά της, καθώς επίσης και από άλλα παρακλάδια της Ford σε άλλες ηπείρους.

Η πρώτη γενιά του Fiesta (*Φιέστα*, που σημαίνει στα ισπανικά *πάρτι*) εισήχθη στη μαζική παραγωγή τον Μάιο του 1976 και την εποχή της εισαγωγής του ήταν το μικρότερο μοντέλο που είχε κατασκευάσει ποτέ η Ford. Οι πωλήσεις του ξεκίνησαν στην ηπειρωτική Ευρώπη τον Σεπτέμβριο του 1976, αν και ειδικότερα η δεξιοτίμονη εκδοχή του κυκλοφόρησε για πρώτη φορά στο Ηνωμένο Βασίλειο μόλις τον Ιανουάριο του 1977. Κατά τα χρονικά διαστήματα 1976 - 1980 και 2008 - Αύγουστος 2019 υπήρξε εξαγωγή ακόμα και στις Ηνωμένες Πολιτείες.

Συνολικά, έως τη διακοπή της παραγωγής του τον Ιούλιο του 2023 κατασκευάστηκαν 7 γενιές του μοντέλου, οι οποίες έχουν κερδίσει και πλήθος βραβείων διαχρονικά.

Οι δύο πρώτες γενιές του Fiesta διατέθηκαν αποκλειστικά σε εκδοχή 3-πορτη hatchback, αλλά από την τρίτη γενιά του, που αποκαλύφθηκε στα τέλη του 1988 και κυκλοφόρησε στην αγορά τον Φεβρουάριο του 1989, διατέθηκε τόσο ως 3-πορτο όσο και ως 5-πορτο hatchback, καθώς και ως 3-πορτο panel van. Στα νεότερα χρόνια, έχουν υπάρξει σε κάποιες ηπείρους και 4-πορτες σεντάν εκδοχές.

Τον Απρίλιο του 2022, η Ford ανακοίνωσε επίσημα ότι μέσα στην άνοιξη θα καταργήσει οριστικά την 3-πορτη εκδοχή του Fiesta, λόγω της μεγάλης πτώσης της αγοραστικής ζήτησης για τα 3-πορτα μοντέλα στην Ευρώπη (κίνηση στην οποία έχουν προβεί και άλλες αυτοκινητοβιομηχανίες σε αρκετά μοντέλα, για τον ίδιο λόγο), όπου θα συνεχίσει να διατίθεται αποκλειστικά ως 5-πορτο hatchback, καταργώντας έτσι την 3-πορτη εκδοχή μετά από 46 χρόνια στην ευρωπαϊκή αγορά. Στις 26 Οκτωβρίου 2022, ανακοίνωσε ότι θα καταργήσει οριστικά το Fiesta μέσα στο 2023.

Το τελευταίο αντίτυπο του Ford Fiesta 7ης γενιάς κύλησε από τη γραμμή παραγωγής στις 7 Ιουλίου 2023, αφού είχαν κατασκευαστεί πάνω από 22 εκατομμύρια αντίτυπα όλων των γενεών του παγκοσμίως, χωρίς να υπάρχουν τότε σχέδια για διάδοχο. Ωστόσο, στις 10 Δεκεμβρίου 2025, η Ford ανακοίνωσε την επιστροφή του Fiesta το 2028 ως αμιγώς ηλεκτρικό όχημα και σε τεχνολογική συνεργασία με τη Renault.

Επίσης, το μοντέλο έχει διακριθεί, διαχρονικά σε όλες τις γενιές του, και ως αυτοκίνητο ράλλυ.

## Οι γενιές του Ford Fiesta

Αρχείο:1978 Ford Fiesta L MKI (6860866078).jpg|1η γενιά (1976-1983) Ford Fiesta του 1978
Αρχείο:1988 Ford Fiesta 1.1 Popular Plus (13990677652).jpg|2η γενιά (1983-1989) Ford Fiesta 1.1 Popular Plus του 1988
Αρχείο:1991 Ford Fiesta RS Turbo Radiant Red 1730x1102.jpg|3η γενιά (1989-1997) Ford Fiesta RS Turbo Radiant του 1991
Αρχείο:Ford Fiesta VI 20090518 front.JPG|4η γενιά (1995-2002) Ford Fiesta Freestyle 1.2 του 2002
Αρχείο:2005 Ford Fiesta (WP) Ghia 5-door hatchback (2015-07-24) 01.jpg|5η γενιά (2002-2008) Ford Fiesta Ghia του 2005
Αρχείο:FordFiesta 2009 (cropped).jpg|6η γενιά (2008-2013) Ford Fiesta του 2009
Αρχείο:2014 Ford Fiesta 1.5L Sport in Cyberjaya, Malaysia (01).jpg|6η γενιά (2013-2017) Ford Fiesta 1.5 Sport του 2014
Αρχείο:2017 Ford Fiesta Zetec Turbo 1.0 Front.jpg|7η γενιά (2017-2023) του 2017


## Παραπομπές


## Βιβλιογραφία
* Ford-Werke Köln: *Ford bewegt – 75 Jahre Ford in Deutschland*. Delius Klasing Verlag, Bielefeld 2000, ISBN 3-7688-1239-1.
* Rainer Braun, Ferdi Kräling: *Momentaufnahmen – Eine Zeitreise durch 75 Jahre Ford Motorsport in Deutschland*. HEEL Verlag, Königswinter 2000, ISBN 3-89365-904-8.
* Stefan Rossbach: Ford: *Personenwagen seit 1945 (Typenkompass)*. Motorbuch-Verlag, 2007, ISBN 978-3-613-02692-6.
* *High Performance Fiestas 1979-1991*. Brooklands Books, Surrey (UK) 1991, ISBN 1-85520-127-5.

## Εξωτερικοί σύνδεσμοι

* Τεχνικά χαρακτηριστικά του Ford Fiesta 
* Η επίσημη Ελληνική ιστοσελίδα του Ford Fiesta

Fiesta
Κατηγορία:Αυτοκίνητα πόλης
Κατηγορία:Γερμανικά αυτοκίνητα
Κατηγορία:Αυτοκίνητα ράλλυ